《九月晦斋宿太一宫都监姚高士示刘长翁及汤仲能诸公唱酬诗轴因和韵二首 其一》
宋代·程公许

扰扰东华车马尘，烟霞何日拂衣襟。空花想已销浮念，枯木犹能发至音。

白鹤不来红日暮，金鳞自跃碧潭深。五千言外无馀旨，苦更研朱学洗心。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。